RIJEKA » Istina je da još uvijek gutamo prašinu, ali možemo sve to stići u idućih osam do devet dana i završiti posao. Ima nas dosta i radnika i strojeva, radimo non-stop i ovih 800 metara ceste između Križišća i Krčkog mosta može biti gotovo na vrijeme, iako vam danas baš i ne izgleda tako. Ako je suditi po onome što su jučer govorili radnici uposleni na gradilištu riječke obilaznice u Križišću, krajem idućeg tjedna, vjerojatno u dane vikenda, cesta duga 8,5 kilometara od Sv. Kuzma do Križišća bit će u prometu.

Nakon punih pet godina čekanja ovog ljeta bi konačno trebalo biti barem malo manje gužvi prema Krku. Crikvenica i Krk približit će se Rijeci na 20 do najviše 30 minuta vožnje automobilom, a prizori kolona vozila na čvorovima Sv. Kuzam i Bakar, konačno bi trebali postati stvar prošlosti. Nažalost, cesta ipak sredinom ovog mjeseca neće biti potpuno dovršena, jer će od čvora Križišće do Krčkog mosta u prometu biti samo dvije trake, a isto tako neće biti završena niti dva kružna toka preko kojih mora biti spojena obilaznica i Kraljevica na jugu, te Križišće na sjevernoj strani. Taj posao planira se dovršiti do početka listopada, a cesta otvoriti u punom profilu do početka studenog. Tek tada će se moći zaključiti kako je riječka obilaznica završena i to nakon više od 30 godina od početka izgradnje. Kako bi Primorci rekli strpljen-spašen, pa makar trajalo tri desetljeća.

Stotinjak na sat

Naša novinarska ekipa jučer je testirala i snimila posljednju istočnu dionicu riječke obilaznice. Čim se prođe Sv. Kuzam i laiku je jasno da je posao pri kraju. Cesta ušminkana, trake iscrtane, tek poneki kamion ili vozila i nekoliko desetaka radnika na postavljanju ograda ili spajanju zaštitne mreže od odrona. Vozi se bez problema laganih stotinjak na sat, što je u skladu sa ograničenjem brzine, prvo preko vijadukta Tabor, koji se proteže nad Bakrom u dužini od 335 metara. Zatim se u blagim zavojima i kroz duboke usjeke prolazi četiri kilometra ceste do čvora Hreljin poslije kojeg slijedi tunel Burlica izgrađen u dvije cijevi u dužini od 228 metara. Tunel je u završnoj fazi opremanja, postavlja se tek svjetlosna signalizacija, a sve ostalo odavno je dovršeno. Za to je bilo sasvim dovoljno vremena, jer je tunel probijen još 21. veljače 2010. godine. Odmah poslije Burlice slijedi vijadukt Kuk dug 352 metra, koji prelazi preko ponora dubokog oko 60 metara te se s njega pruža pogled prema Bakarcu i Kraljevici. I tu je cesta u sjajnom stanju, asfaltirana i gotova, a jednako je i na narednom vijaduktu Sveta trojica dužine 279 metara nakon kojeg počinju problemi.